拖鞋

拖鞋係鞋嘅一種，後踭全空，只有前面有鞋頭，多數係平底。材質通常係相當輕軟嘅皮料、塑膠、布料等。著拖鞋呢個動作有時會叫踢拖。

拖鞋嘅種類根據穿着嘅場合有啲分別，例如：海灘拖鞋，就唔會係布料造，而係塑膠，係為咗要防水，容易清洗嘅緣故，鞋頭嘅型式都有特別設計，成日俾人叫做人字拖。不過冬天嘅室內拖鞋，就為咗保暖，可能用絨布，而唔用塑膠。

由於近年來休閒裝嘅發達，一啲睇起來正式嘅拖鞋亦相當流行，鞋頭可能係精緻嘅皮製形式，不過後面全空，就係一般嘅拖鞋。著起上來相當方便，返工時如果長褲褲腳夠長，睇唔出來係一對拖鞋。

拖鞋同一啲特定地區嘅文化亦有深厚關係。喺好多亞洲國家，入到屋企一定要換室內拖鞋，喺廁所亦有專用嘅浴室拖鞋。而且主人同客人嘅拖鞋通常都有分別。而熱帶地區國家，喺戶外着拖鞋係相當常見嘅，好多係街頭工作嘅人，工作裝扮亦都會有一對拖鞋。多數餐廳都唔會唔准着拖鞋嘅入去。某啲海濱嘅觀光景點亦常見穿着拖鞋嘅觀光客，因此有啲高級餐廳、服飾店或百貨精品店，會喺店門上張貼「禁止穿拖鞋入內」嘅標語。

不過，喺正式場合著拖鞋係唔合禮儀嘅。

而女士所着嘅涼鞋，有啲款色都會同拖鞋類似，亦都係只有鞋頭冇後踭，不過通常係有高踭而唔係平底嘅，呢種唔會叫做拖鞋，都係簡稱做高踭鞋或者涼鞋，亦可以叫做「高踭拖鞋」。

鞋